Norges dokumentarv

Norges dokumentarv er et register over en del av de viktigste dokumentene i norsk historie, næringsliv, kulturliv og annen samfunnsvirksomhet. Registeret er en nasjonal utgave av UNESCOs Verdensminne-program (Memory of the World), som skal bidra til å verne og tilgjengeliggjøre verdens dokumentarv og framstå som menneskehetens kollektive hukommelse.
Dokumentene er valgt ut av den norske komiteen for verdens dokumentarv på grunnlag av nominasjoner i hovedsak fra arkiver, museer og biblioteker. Registeret blei åpna 8. februar 2012 med et innhold på seksti dokumenter og dokumentgrupper/arkivsamlinger. Det meste er tradisjonelle papirdokumenter, men registeret omfatter også andre medier som runestein, fagforeningsfane, filmnegativer, radioopptak og digitalfilm. Tidsspennet er rundt tusen år.


== Kriterier ==
Ved utvelgelsen av dokumenter til Norges dokumentarv tar en utgangspunkt i internasjonale kriterier, som er beskrevet i verdensprogrammets General Guidelines to Safeguard Documentary Heritage. Aktuelle dokumenter vurderes ut fra hovedkriteriene autentisitet (de må (i hovedsak) være originale) og unikhet. Det siste innebærer blant annet at dokumentene må være uerstattelige, og at de må ha hatt (eller ha) vesentlig samfunnsmessig betydning eller representere hendelser eller fenomener som har hatt slik betydning.
Den nasjonale betydninga kan gjenspeiles i et eller flere av følgende kriterier:

Tid: Dokumentet er en viktig tidsmarkør for f.eks. ei sosial, politisk eller kulturell endring. Dokumentet representerer en ny oppdagelse eller er i seg sjøl det første i sitt slag.
Sted: Dokumentets geografiske eller institusjonelle tilknytning er viktig. Stedet (og informasjonen som gis om stedet) er viktig for Norge. Kanskje gir det opplysninger om steder som ikke lenger finnes.
Mennesker: Dokumentet og dets kontekst viser viktige sider ved menneskers handlinger eller ved politisk, sosial, industriell eller kunstnerisk utvikling.
Emne/tema: Dokumentet representerer tematisk viktige utviklingstrekk innen historie, vitenskap, politikk, idrett eller kunst.
Form/stil: Dokumentet har en særlig estetisk, stilistisk eller språklig verdi, kanskje særlig om form og format er i ferd med å forsvinne.
Kulturell, åndelig eller religiøs verdi: Her kreves det at dokumentet har denne verdien i dag.


== Utvelgelsesprosessen ==
Våren 2011 blei det åpna for nominasjoner til etableringa av registeret over Norges dokumentarv. Nominasjonsperioden var fra 30. mars til 15. september, og såvel privatpersoner som organisasjoner og institusjoner kunne komme med forslag. I praksis kom de fleste nominasjonene fra institusjoner innen abm-sektoren, det vil si arkiver, biblioteker og museer.
Det var den nasjonale komiteen for Memory of the World som vurderte de innkomne forslaga og avgjorde hvilke dokument som skulle tas med i registeret. Arne Skivenes, leder av Bergen byarkiv, var leder for komiteen ved denne utvelgelsen.


== Dokumentene ==
Tabellen under viser de dokumentene og dokumentsamlingene som utgjør Norges dokumentarv. Registeret blei etablert i 2012. Det var en ny nominasjonsrunde i 2014, og 47 dokumenter blei nominert. Avgjørelsen om hvilke dokumenter som kom med på lista, blei publisert 1. desember 2014.. En ny nominasjonsrunde ble gjennomført i 2016. Da ble 12 nye registreringer ført inn i registeret 9. desember 2016. En ny nominasjonsrunde ble foretatt i 2018. Av 24 nominasjoner ble 7 innført i registeret 7.desember 2018.I kolonnen «Referanse» er det lenker til Kulturrådets presentasjonsside for de respektive dokumentene. Derfra er det lenker til videre beskrivelser og begrunnelser for nominasjonene.


== Se også ==
Dokumentavskrifts-samlingen Diplomatarium Norvegicum


== Referanser og fotnoter ==


== Eksterne lenker ==
Norsk kulturråds oversikt over Norges dokumentarv
Memory of the Worlds nettsider hos Unesco